VGI กำไร Q3/59 ไม่ประทับใจ! ลดลง 46% หลังรายได้โฆษณาลดฮวบ
VGI กำไร Q3/59 ไม่ประทับใจ! ลดลง 46% มาที่ 124.27 ลบ. จากปีก่อน 232.07 ลบ. หลังรายได้โฆษณาลดฮวบ
2 ก.พ. 2560

บริษัท วี จี ไอ โกลบอล มีเดีย จำกัด (มหาชน) หรือ VGI รายงานผลการดำเนินงานไตรมาส 3/59 สิ้นสุดวันที่ 31 ธ.ค.59 มีกำไรสุทธิ 124.27 ล้านบาท หรือมีกำไรสุทธิ 0.02 บาทต่อหุ้น ลดลง 46% จากช่วงเดียวกันของปีก่อนที่มีกำไรสุทธิ 232.07 ล้านบาท หรือมีกำไรสุทธิ 0.03 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 635.07 ล้านบาท หรือ 0.09 บาทต่อหุ้น ลดลง 13% จากช่วงเดียวกันของปีก่อนที่มีกำไรสุทธิ 730.90 ล้านบาท หรือ 0.11 บาทต่อหุ้น
โดยผลการดำเนินงานในไตรมาสดังกล่าวปรับตัวลงเนื่องจาก ภาพรวมตลาดสื่อโฆษณาของประเทศไทยในไตรมาส 3 ปี 2559/60 มีมูลค่าการใช้จ่ายสื่อโฆษณาลดลง 28.4% จากไตรมาสก่อน และลดลง 30.7% จากช่วงเดียวกันของปีก่อนหน้า
สาเหตุหลักมาจากการงดฉายโฆษณาในช่วงไว้อาลัยเป็นระยะเวลา 30 วัน รวมถึงผลกระทบจากสภาวะเศรษฐกิจภายในประเทศที่ยังคงชะลอตัว โดยสื่อโฆษณากลุ่มโทรทัศน์ซึ่งเป็นกลุ่มที่ครองมูลค่าการใช้จ่ายสื่อโฆษณามากกว่าครึ่งของตลาดมีการปรับตัวลดลงถึง 36.7% จากไตรมาสก่อน และ 39.3% จากช่วงเดียวกันของปีก่อน